**Молитвы в бездождие (творение Каллиста, патриарха Константинопольскаго)**

**Молитва первая**

Господу помолимся.

Владыко Господи Боже наш, послушавый Илию Фесвитянина ради ревности его о славе Твоей, и во время посылаемому земли дождю удержатися повелевый, таже паки молитвою его дождь плодоносный ей даровавый: Сам, Владыко всех, от самаго Твоего благосердия умоляемь, дождь волен даждь наследию Твоему, и согрешенная нами презрев, дожди Твоя низпосли на требующая и просящая места; возвесели лице земли, нищих ради людей Твоих, младенцев, и скотов и иных всех творений Твоих, понеже все от Тебе чают получати пищу во благо время. Ты бо еси наш Бог, Бог милующий и спасющий, и Тебе славу возсылаем, Отцу и Сыну и Святому Духу, ныне и присно и во веки веков, аминь.

**Молитва вторая**

Господу помолимся.

Господи Боже Вседержителю, возводяй облаки от последних земли, молнии в дождь сотворивый, изводяй ветры от сокровищ своих, призываяй воду морскую, и проливаяй сию на лице всея земли, Тебе молимся, и Тебя умилостивляем, исповедающе грехи наша, и от Тебе богатые милости просяще: заповеждь облакам одождити дождь, ущедри все земныя творения Твоя; умилосердися о старцах и юношах, и грудных младенцев, о мужах и женах, сынах и дщерей и о всех скотах земных, да изведет земля хлеб в cнедь нам, и злак скотам. Приими моления всех людей Твоих и не отрини воздыхания убогих, и яростию Твоею не обличиши нас, и гневом Твоим не называй нас и не растли гладом, и жаждою людей Твоих: всех бо очи на Тя уповают, прияти от Тебе пищу во благо время. На Тя надеемся, и кроме Тебе иного не вемы, от Тебе богатые милости ожидаем, яко Благ и Человеколюбец Бог еси, и Тебе славу возсылаем, Отцу и Сыну и Святому Духу, ныне и присно и во веки веков, аминь.

**Молитва третия**

Господу помолимся.

Господи Боже наш, вемы, яко недостойни есмы Твоих щедрот, и несмы достойни возвести очи наши, зрети на небо, и стати пред Тобою, и прошения наша глаголати к Тебе. Кое бо добро сотворихом, да и прошения получим? Ибо Твоея ради безмерныя благости от небытия нас в бытие привед, образом Твоим почел еси, и тварь всю нам покорил еси. Но мы толико облагодетельствовани бывше, якоже врази представихомся, и Твои, Благодетелю, заповеди презрехом, и житие порочно и мысль скверну и нечисту стяжахом. И не точию Твою любовь отвергохом, но и якоже зверие друг на друга носимся, и плоти друг друга снедаем лихоимственными образы, и неправедным произволением нашим. Како убо достойни есмы Твоих благодетельств восприяти? Ты бо Праведен, мы неправедни; Ты любиши, мы враждуем; Ты Милосерд, мы немилосердны; Ты Благодетель, мы хищницы. Кое общение к Тебе имамы, да и Твоих благих приобщимся? Исповедуем правду Твою, познаваем осуждение наше, проповедуем благодеяния Твоя, тьмам смертей повинни есмы. Се под Твоею действительною, и вся содержащею рукою пребываем: удобно есть Твоей всесильной руке во мгновение ока погубити нас. И ради нашего греховнаго жития, праведно было бы нас пагубе предати, Праведнейший Судие, но Твоей непобедимей благости и неизреченней благостыни сие не свойственно, Человеколюбнейший Владыко. Сего ради на неизследимое и непамятозлобное Твое милосердие дерзающе, приступаем к Тебе, Благодетелю, неразумнии и неблагодарнии. Не предаждь нас грех ради наших в руце сухости, и беззаконий ради наших, не сокрушиши нас узами глада. Но благости ради Твоея, подаждь земли и наследию Твоему дождь обильный и исполни недра земныя живородными Твоими водами и водными облаками воздух благораствори. И богатым Твоим дождем землю ороси и прозябения ея оживи, и возвеянием добрейших ветров плоды целы и полны сотвори, и умножи их благосердием Твоим. Теми бо определил еси телесную жизнь поддерживати, аще бо Ты вольными Твоими дождями не явишь благость, земля наша не даст плода своего. Но множества ради щедрот Твоих услыши моление нас недостойных рабов Твоих. Ты бо Источник милости, и благих Подателю, и Тебе славу возсылаем, со Безначальным Твоим Отцем и с Пресвятым и Благим и Животворящим Твоим Духом, ныне и присно и во веки веков, аминь.

**Молитва четвертая**

Господу помолимся.

Ты еси повелевый земли различныя изращати плоды; в наслаждение наше, Ты за грехи живших при Нои людей источники бездн и хляби небесные отверз, лице земли наводнил еси во истребление всякия плоти. Ты еси водами покрываяй превыспренняя Твоя. Ты еси облаки возвышаяй, и сим повелеваяй дождевныя испущати капли. Ты еси возводяй воду морскую, и изливаяй на лице земли. Ты еси дожди определивый, и дожди обильные посылаяй, и реки вод наполняяй, и напояяй землю, и упоевай бразды ея, во умножение прекрасных ея плодов, ты еси разделивый море и реку проходиму соделавый, и воду из камене источивый, и горесть водную в сладость преложивый. Весть водное естество своего Творца, знает своего Владыку, но не весть должное свое служение. Аще узрит Тебе, Владыку, гневающагося на нас, или безмерно движимо, погибель соделовает, или спрятаемо удерживается, и сухость и пламеновидный воздух бывает, и земная прозябения увядают, и мы в руце беды впадаем. Аще же паки видит Тебе, Человеколюбца Бога, благоуветлива и благопременительна, дожди уготовляет, и тучи на землю низносятся, и воздух благодышущий бывает, и земля Твое повеление услышавши, изобильныя плоды от своих недр прозябает. Тебе убо Творца и Создателя всех молим, глаголюще: помилуй нас, Господи, помилуй нас: помяни яко дела рук Твоих есмы, вонми неможению естества нашего, яко Ты сотворил еси нас. Виждь птиц стенание, скотов вопиение, младенческий плач, юношей вопль, старых сокрушение, сирот лишение, вдовиц уединение, убогих недостаточество, и всех людей Твоих молебный глас, и посети землю, и упой оную тучными дождями: мокроты бо лишающися, своим убо прозябением увядение, человекам же к скотам пагубою претит. Водою пагубу навед иногда, помянул еси Ноя носимаго в ковчеге, от безмерных вод оных: помянул же еси его, и птиц и скотов, и зверей, и ползающих и навел еси ветр на землю, и преста вода: и Ноя, и с ним животных, якоже семя соблюл еси, в бытие втораго мира; и ныне содержащее сухостию воздух гладом угрожает нам и смертию. Помяни уповающих на Тя людей: помяни и птиц, помяни и скотов, и дух росы наведи, и сухость да престанет, и семена земли сотвори к питанию человеков же и животных: и всех паки Твоего попечения сподоби. Ты бо еси прозябаяй траву скотам, злак на службу человеков: и Ты еси изводяй хлеб от земли и вино источаяй, и елеем умащаяй человеческая лица: яко да подаваемым от Тебе благим во изобилии причащающеся, в веселии сердца прославим Твою благость, Отца и Сына и Святаго Духа, ныне и присно и во веки веков, аминь.

**Молитва пятая**

Господу помолимся.

Владыко Господи Иисусе Христе Боже наш, глаголом Своим все от небытия в бытие приведый, персть вземый от земли, и создавый человека, и душею словесною и образом Твоим почтый того, и рекий: раститеся и множитеся, и наполняйте землю; даяй пищу скотом и птенцем врановым. Ты и в дни великаго и спасительнаго Твоего во плоти пришествия, прежде убо седмию, потом же пятию хлебами, тысящи насытил еси многия: Сам, всеблагий Владыко, и Твоих людей сих, призывающих Пресвятое Твое имя, Твоею вседетельною и великодарною десницею богатно препитай. Призри, Господи, на убогих людей Твоих, отверзающи руку Твою, и насыщающи всякое животно благоволения, ущедри всех нас милостивно. Ты бо, Владыко Человеколюбче, един еси Отец всех нас, и к Тебе единому очи возводим, яко младенцы к матери своей. Твое есть слово, Преблагий Владыко: просите и дастся вам, ищите, и обрящете. Подаждь убо просящим ныне, Владыко, с духовною пищею и нужную для плоти, и препитай алчущих людей Твоих, дожди благовременны и благорастворение воздухов, и плодов различных изобилие земли даруй: в немощи и губительстве, и огевице, и в недугах различных бедствующих посети. Избави, Господи, имя Твое призывающий всякий град и страну от глада, губительства, землетрясения, потопа, огня, меча и убийства, даруй нам милости Твоя, благодатию Безначальнаго и Единосущнаго Твоего Отца и Пресвятаго и Единочестнаго Твоего Духа: молитвами и моленьми Преблагословенныя Богородицы, богоглаголивых Твоих апостолов, и всех святых Твоих, аминь.

**Молитва шестая**

Господу помолимся.

Господи Иисусе Христе Боже наш, нашего ради спасения изволивый плоть носити, да прославиши чудно словесное естество, неизреченным Твоим благоусердием и благостию, и во истинном познании обращающихся из глубины греховныя простити обещаяй: егда бо к Тебе воззрят со смирением яко раби, исполяюще божественныя Твои заповеди, тогда со дерзновением возмогут Тя, Бога Милостиваго и Благосердаго имети. Ныне убо остави вся беззакония наша, и приклони к нам ухо Твое, и услыши нас смиренных и грешных, якоже иногда Фесвитянина Илию услышал еси, яко же глаголом единым связати небо к целомудрию непокоривых оных людей: таже тем паки обычное человеколюбие употребивый облакам повелевый, землю всю напоил еси водою благою: сице и ныне паки моленьми и теплыми молитвами того Твоего угодника, презри беззакония наша и грехи, и приими молитвы наша, и услыши нас в час сей тепле молящихся Тебе и разреши сухость сию земную, ради исповедания и вопля людей Твоих, и низпосли на нас дождь благий, яко да насытимся воды и земля наша даст плоды во время благопотребно в пищу нашу, и безсловесных животных. Ей, Господи Боже, наш, услыши нас грешных; и недостойных рабов Твоих, и не презри моления наша, и да не победит беззаконие наше милость Твою, но приклони, Господи, ухо Твое, и услыши нас. Виждь сокрушение и умилосердися, виждь от святаго Твоего жилища, виждь воздыхание убогих; виждь незрелый возраст младенцев, зельнейшею жаждею изнуряемый. Виждь незлобивых младенцев озлобление, виждь утробы матерни, виждь сосцы изсушаемые убиенных младенцев, виждь состаревшихся и юношей, и презри убо согрешения наша, яже в ведении и не в ведении, яже во уме и помышлении, и не отрини нас доконца. Не бо воды единыя жаждею таем, но и тьмами иных зол, грех наших ради: и к Тебе зрим, да полиет на нас дождь зрелейший же и изобильнейший, да и праведный Твой гнев уставиши лютаго сего пленения. Обоя убо просим, и молимся Тебе, Человеколюбче, да кладязи и поля наша наполниши водою, душевныя наша нивы в сытость напоиши, и исполниши Твоея благости: и кладези, сиречь сердца наша, веселием и неизреченною радостию и радованием упоиши и уставиши належащее на нас нестерпимое стремление злочестивых супостат. Ты бо еси Свободитель душ и телес наших, и Тебе славу возсылаем, Отцу и Сыну и Святому Духу, ныне и присно и во веки веки веков, аминь.

**Молитва седьмая**

(о бездождии и изменении ветров)

Господу помолимся.

Благий Человеколюбче Господи, землю единым словом соделавый, и из нея человека создавый, последи же неизреченным человеколюбием падшего сего, и раба греху бывша восприемый и освятивый, яко до не погибнет до конца дело рук Твоих, давый же сему и Своя заповеди в память Твоего пришествия и Твоих повелений, и Божественнаго вочеловечения. Темже трудился еси, и подвизался еси, и взалкал и вжадал еси, исполнивый вся нас ради: вшедый же в корабль, и по морю ходивый, и волны дивия и зельности ветров обуздавый, и вся пострадати претерпевый, даже до Креста и смерти: да в немже пострадал еси, и искусился еси, поможеши нам немощствующим. Сам и ныне, Царю Святый, наше неможение человеколюбно восприемый, умилосердися о нас обуреваемых зело, и скудостию потребных изнуряемых: подаждь нам Твою благость, упой землю нашу водой чистою, к плодоношению ея, полезныя нам воздухи даруй. И якоже иногда учеников Твоих погружаемых спасл еси от моря, и зельности ветров: такоже и ныне спаси нас от содержащаго нас обстояния. Утоли и ныне морское свирепство, укроти сопротивных духов Твоим повелением Божественным: даждь нам тишину и упокоение от скорбных. Ей Господи Иисусе Христе Боже наш, виждь и призри от святаго жилища Твоего на виноград сей, и соверши его, егоже насади десница Твоя, и даждь Духа праваго ко избавлению от находящих на нас напастей, молитвами рождшия Тя Матере, и всех святых Твоих, аминь.